3.6. Modul. Boshlang‘ich  ta’limda amaliy ishlarni rejalashtirish va tashkillashtirish
 2-mavzu: Tasviriy san’at darslarida ijodiy topshiriqlar yaratish 
Reja:
1.Boshlang‘ich sinflarda borliqni idrok etish mashg‘ulotlari metodikasining o‘ziga xos xususiyatlari. 
2. Maktabda tasviriy va amaliy san’atdan to‘garaklar. 
3. Tasviriy va amaliy san’atdan sinfdan tashqari tadbirlar. 
4. Boshlang‘ich sinflarda tasviriy san’at daarslarida ijodiy topshiriqlar yaratish. 
Tayanch so’z va iboralar: 
Boshlang’ich sinflar, borliqni idrok etish, mashg’ulotlar, metod, metodika, badiiy-qurish yasash, natura, haykal, rangtasvir, dekorativ kompozitsiya, haykaltaroshlik, tasviriy faoliyat, layoqat, ta’lim mazmuni, ijod. 
Boshlang’ich sinflarda tasviriy san’atni o’qitishning o’ziga xos xususiyatlari, avvalo bu sinflardagi ta’lim mazmuni kichik maktab yoshidagi bolalarning yoshlik xususiyatlari va psixologiyasi, qiziqishi, ulardagi mavjud bilim va qobiliyat hamda layoqatlariga qarab belgilanadi. Ma’lumki, bolalarda tasviriy faoliyatga, xususan rasm chizishga ishtiyoq nihoyatda erta boshlanadi. Uni 2-3 yoshlardan boshlanishi tarixdan ma’lum. SHunisi xarakterliki, bolalar o’qish va yozishdan ko’ra rasm chizishni juda yoqtiradilar. Biroq ular chizadigan rasmlarning davomiyligi juda qisqa bo’ladi, 1-2 minut, ko’pi bilan 4-5 minutda har qanday rasmni tugallab qo’yadilar. Bolalar tomonidan chizilgan rasmlar savodli bo’lmasa-da, biroq mazmunan biron-bir ko’rinishni, voqeani yoki buyumni o’z iqtidorlariga yarasha, ularning xarakterli belgilarini tasvirlay oladilar. Bo’yoqlar bilan ishlash ularga ma’lum qiyinchiliklar tug’dirishi sababli ulardan foydalanishni aytarlik xush ko’rmaydilar. Lekin turli yorqin ranglar bilan bo’yalgan buyumlar bolalarda katta qiziqish uyg’otadi. Rasmlari yaxshi chiqmagan holda o’z ishlaridan ixloslari tez qaytadi. Bunday sharoitda o’qituvchining bolalarga tez yordam ko’rsatishi va kayfiyatini ko’tarishga harakat qilishi foydadan holi bo’lmaydi. Boshlang’ich sinf o’quvchilarining tasviriy faoliyatlarining xarakterli jihatlaridan yana biri ularning chizadigan rasmlarini soddalashtirishga bo’lgan xarakatlaridir. Ular ayrim narsalarning oldi ko’rinishini (uy, odam, kitob, soat, portfelь) ayrimlarini yon tomonidan (mashina, qayvonlar, qushlar, baliqlar, bayroqcha v.b.), yana boshqalarini ustki tomonidan (kapalak, barg, ninachi, qo’ng’iz v.b.) tasvirlaydilar. Bunga asosiy sabab bu yoshdagi bolalar hali narsalarni yorug’soya, perspektiv qisqarishi va ularning qoidalarini uncha tushunib yetmaganliklaridir. Bolalar ijodiga xos yana bir jihat bor, u ham bo’lsa tasvirlarni (buyumlarni) birbirlarini to’sib turgan (yoki qisman) holda tasvirlanmasligidir. CHunki bolalar narsalarni doimo butun holda idrok etadilar. Yuqorida qayd qilingan tasviriy faoliyatlarning bu hususiyatlari bolalar tafakkurining konkret, obrazli va emotsional tarzda bo’lishligi bilan bog’lanadi. Endi boshlang’ich sinflarda tasviriy san’at darslarini o’tkazish metodikasining o’ziga xos xususiyatlari haqida to’xtaladigan bo’lsak avvalo uning quyidagi to’rt turi qayd qilinishi lozim: 1. Borliqni idrok etish. 2. Badiiy qurish-yasash. 3. Naturaga qarab tasvirlash (naturaga qarab rasm ishlash, naturaga qarab haykal ishlash). 4. Kompozitsion faoliyat. Borliqni idrok etish mashg’ulotlari 1-4- sinf dasturida aks etgan bo’lib, uning maqsadi bolalarni o’rab olgan borliq haqida, ulardagi narsa va hodisalarning tuzilishi, shakli, rangi, o’lchovlari, o’lchov nisbatlari haqida tasavvur hosil qilishdir. CHunki, bolalar tevarak-atrofni, ya’ni tabiat, hayvonlar va qushlar olami, hashoratlar va baliqlar, odamlar, obi-havo, predmet va buyumlar, qurilish va transport vositalari haqida yaxshi tasavvurga ega bo’lganliklari taqdirdagina ularning rasmlarini aniq-ravshan tasvirlaydilar. Borliqni idrok etish mashg’ulotlarining mazmunidan kelib chiqqan holda amaliyotda ularni o’rganishi kerak bo’lgan quyidagi yo’llar qo’llaniladi: 1. Buyumni, tabiatni o’ziga qarab kuzatish orqali o’rganish. 2. Borliq haqida o’qituvchining suhbati orqali o’rganish. 3. Savol-javob orqali o’rganish. 4. Borliqni rasmini chizish orqali o’rganish. 5. O’qituvchining pedagogik rasmi orqali o’rganish v.b. O’qituvchilar uchun namoyish etiladigan narsalar va tasvirlar avvalo mashg’ulot mavzusi bilan bog’liq holda bo’lib, ular o’z tuzilishi, shakli, rangi, o’lchovlari bilan sodda, tushunarli, bolalarda his-hayajon uyg’otadigan bo’lishligi maqsadga muvofiqdir. Eng muhimi, bunday materiallar o’quvchilarni o’ylashga majbur etadigan, bolalarni yangi tushunchalar bilan boyitadigan bo’lishligi muhim. Namoyish etiladigan narsalar, ularning tasvirlari haqidagi ma’lumotlarni bolalarga og’zaki yetkazishda ularning tahlili muhim ahamiyat kasb etadi. Bu tahlil bevosita narsalarning tuzilishi, shakli, rangi, o’lchovlari, ularning mohiyati haqida savol-javob tarzida o’tkazilishi maqsadga muofiqdir. Quyida borliqni idrok etish mavzusiga doir mashg’ulot ishlanmasi beriladi. Dasning mavzusi: Kuzgi tabiat manzarasini idrok etish. Darsning vazifalari: Kuzatuvchanlik, sinchkovlik, diqqat va xotirani o’stirish. Tabiatdagi go’zallikni ko’ra bilishga va qadrlay olishga o’rgatish. Kuzgi tabiat manzarasining o’ziga xos xususiyatlari va kuzgi ishlar bilan tanishtirish. Darsning jihozlanishi: To’garaklar san’atning u yoki bu turi yoki janri asosida ham tashkil etilishi mumkin. Bu to’garaklarning turlari ularga ajratilgan soatlar hajmi va ta’lim mazmuni bolalarning istaklari, mayllari va maktab imkoniyatlari, bolalarning yoshlik xususiyatlaridan kelib chiqib belgilanadi. Maktab to’garaklarining maqsad va vazifalari asosan bolalarning badiiy-ijodiy qobiliyatlarini rivojlantirish hisoblanar ekan, ularni qat’iy reja asosida muntazam olib borilishi talab etiladi. To’garaklar har bir maktabda san’atning turlari, guruhlar bo’yicha bitta yoki bir nechta bo’lishi mumkin. Umumiy o’rta ta’lim maktablarida to’garak rahbarining asosiy e’tibori quyidagilarga qaratiladi: -tasviriy yoki amaliy san’at to’garaklariga qiziqishi va qobiliyati bor o’quvchilar qabul qilinadi hamda har bir guruhda ularning soni 10-15 tadan oshmasligi lozim. Aks holda ular bilan olib boriladigan ishlarning sifati pasayib ketadi; -to’garakda bolalarning qiziqishi, idroki, tasviriy malakalari, ijodiy qobiliyatlari o’rganilib va ma’lum vaqt mobaynida sinovdan o’tkazilib, qabul qilinadi. To’garaklarda tasviriy va amaliy san’at ta’limi mazmuni alohida e’tiborga loyiq. Ta’lim mazmunining to’g’ri belgilanishi to’garak ishini muvaffaqqiyatini ta’minlaydi. SHuning uchun rahbar mavjud dasturlarni o’rganib chiqishi va shu asosda o’zining mahalliy sharoitlari, bolalarning tayyorgarligi va imkoniyatlari, moddiy-texnikaviy asosning mavjudligiga qarab ta’lim mazmuniga oid o’z rejasini ishlab chiqadi. To‘garaklar tasviriy va amaliy san’atning qaysi turi yoki janri yuzasidan bo’lishligidan qat’iy nazar, u amaliy va nazariy qismlardan tashkil topadi. Tasviriy san’atdan amaliy ishlar bevosita, naturaga qarab rasm ishlash, kompozitsiya, suvrat namunalarini ko’chirish kabi yo’nalishlarda amalga oshiriladi. Amaliy san’atga doir (naqqoshlik, ganchkorlik, yog’och o’ymakorligi,badiiy sopoldo’zlik, misgarlik, kashtachilik v.b.) to’garaklarda bolalar naqsh namunalaridan ko’chirish, mustaqil ijodiy kompozitsiyalar ishlashdan tashqari tasviriy san’at to’garaklaridagi kabi naturaga qarab rasm ishlash bilan ham shug’ullanadilar. Bunday darslarda o’qituvchi tasvirlashning nazariy asoslari hisoblangan yorug’soya, perspektiva, rangshunoslik qonunlariga ham alohida e’tibor beradi.Bu qonun va hoidalarga doir maxsus mashg’ulotlar tashkil etilishi ham mumkin. Rangtasvir, haykaltaroshlik va grafika to’garaklari mashg’ulotlarida kompozitsiyalar ishlashga katta o’rin beriladi.Bolalar tasviriy san’atni barcha janrlari(manzara, turmush, natyurmort, tarixiy, batal, animal, portret, afsonaviy, marina) bo’yicha mustaqil kompozitsiya ishlash, tayyor san’at asarlari namunalaridan ko’chirish bilan shug’ullanadilar. Ular adabiy asarlarga illyustratsiyalar ishlash, badiiy bezak ishlariga doir topshiriqlarni ham bajaradilar. Naturaga qarab rasm ishlash mashg’ulotlarida to’garak a’zolarining yoshlari yoki guruhlarga qarab tabiat mahsulotlari (barglar, gullar, meva va sabzavotlar), uy-ro’zg’or, mehnat buyumlari, texnika, sport, san’atga doir predmetlar, me’morchilik obidalari, turgan yoki harakatdagi odam, qush, hayvonlar rasmlari chizdiriladi. Bunday mashg’ulotlarda, gipsli geometrik shakllar, rezetkalar, odam va hayvonlarning gipsli shakllari, meva va sabzavotlarning mulyajlari, qush va kichik o’lchovdagi hayvonlarning tulumlarini o’quv mashg’ulotlarida chizdirish qo’yilgan maqsadga erishishni yengillashtiradi. Yuqorida qayd qilingan buyum va narsalar topshiriqning vazifasiga qarab aloqida yoki to’p holda, harakatda yoki harakatsiz holatlarda chizdirilishi mumkin. Bunday mashg’ulotlar mavzuga oid rassomlar asarlarining reproduktsiyalarini namoyish etish va tahlil qilish bilan qo’shib olib boriladi. Shuningdek, bu mashg’ulotlarni uzoq, qisqa muddatda, darsda, mustaqil tarzda amalga oshiriladi. Beriladigan topshiriqlar mavzu va mazmun jihatdan bolalarning yoshi, qiziqishi, tasviriy imkoniyatlariga yarasha bo‘ladi.





















